**Vedtekter for Sabeel Kairos Norge**

§ 1 Navn

Organisasjonens fulle navn er:

Sabeel Kairos Norge – økumenisk forum for fred i Palestina og Israel.

Til daglig er Sabeel Kairos Norge tilstrekkelig som juridisk betegnelse.

§ 2 Formål

Organisasjonens formål er å støtte palestinske kristne og særlig de palestinske bevegelsene Sabeel og Kairos Palestine, og gjennom teologisk studium, politisk debatt og offentlige, ikke-voldelige aksjoner, å arbeide for rettferdig fred i Palestina og Israel, med forankring i folkeretten.

Sabeel Kairos Norge mobiliserer enkeltpersoner og grupper til å formidle de kristne palestinernes engasjement for rettferdig fred, slik det er uttrykt i virksomheten til Sabeel og Kairos Palestine.

Sabeel Kairos Norge retter sin virksomhet mot menigheter, organisasjoner, politiske miljøer og offentligheten.

§ 3 Medlemmer

Et medlem av Sabeel Kairos Norge benevnes utenom i vedtektene som «Sabeel Kairos venn». Medlemmer er enkeltpersoner som ønsker å støtte organisasjonens formål og arbeid og som gir et årlig bidrag som minst dekker kontingenten fastsatt av styret. Medlemmer får tilsendt informasjon og tidsskriftet «Cornerstone» og kan delta på årsmøtet (se § 4) med tale- og stemmerett.

*Utmelding*

Utmelding skjer normalt ved aktiv utmelding. Ved opphør av betaling av kontingent i 2 år skal styret anse at utmelding har skjedd.

§ 4 Årsmøte

1. Årsmøtet er organisasjonens høyeste organ og avholdes årlig. Alle medlemmer har én stemme hver på årsmøtet.
2. Årsmøtet velger styreleder, styremedlemmer, varamedlemmer, valgkomité og revisor.
3. Valgkomité for styret består av to medlemmer, som velges av årsmøtet etter innstilling fra styret.
4. Årsmøtet godkjenner styrets årsrapporter og regnskap, vedtar rammene for organisasjonens budsjett og behandler innkomne forslag. Vedtak treffes ved alminnelig flertall med mindre annet er bestemt (§ 6).
5. Styret innkaller til årsmøte med minst 4 ukers varsel. Frist for forslag om vedtektsendringer er 3 uker før årsmøtet. Frist for å fremme andre saker til årsmøtet er 2 uker. Sakspapirer sendes ut minst 1 uke før årsmøtet.
6. Styret kan innkalle til ekstraordinært årsmøte. En gruppe bestående av minst 10 % av medlemmene kan kreve at det innkalles til ekstraordinært årsmøte.
7. Årsmøtet kan innvilge møte- og talerett, men ikke stemmerett, også for ikke-medlemmer.

§ 5 Styret

1. Styret leder organisasjonen Sabeel Kairos Norge mellom årsmøtene. Styret iverksetter årsmøtets vedtak, utarbeider årsrapporter og fører forsvarlig regnskap. Styret legger fram prinsipielle budsjettrammer for bruken av innsamlede midler.
2. Styret består av leder, 3 – 5 medlemmer og 1 - 2 varamedlemmer som velges for to år av gangen med mulighet for gjenvalg. Dersom det er nødvendig for å sikre kontinuitet, kan ett eller flere styremedlemmer få forlenget sin periode med ett år.Leder velges av årsmøtet for ett år av gangen, og for øvrig konstituerer styret seg selv innenfor rammene i § 4 b).
3. Styret innkalles av styrets leder minst 3 ganger i året. Styret er vedtaksdyktig når halvparten av styret, inkludert enten leder eller nestleder, er til stede. Vedtak fattes med alminnelig flertall, og ved stemmelikhet har leder/nestleder dobbeltstemme.
4. Organisasjonens signatur tegnes av styrets leder og ett oppnevnt styremedlem i fellesskap. Styret meddeler prokura.

§ 6 Vedtektsendringer

Vedtektene kan endres av årsmøtet med 2/3 flertall av avgitte stemmer.

§ 7 Oppløsning

Oppløsning av organisasjonen vedtas av årsmøtet med 2/3 flertall av avgitte stemmer. Forslag om oppløsning må sendes ut med sakspapirene. Eventuelle gjenværende midler skal tilfalle Sabeel og Kairos Palestine eller disponeres til et formål som er i samsvar med organisasjonens hovedformål. Årsmøtet avgjør innenfor disse rammer hva pengene skal brukes til.

Vedtatt på toårsmøtet 20. januar 2016; revidert på årsmøtet 21. mars 2018, årsmøtet 18. mars 2021, og årsmøtet 10. mars 2022.